Siidboarisch nennt ma de Dialekte, wo im Sidn vom boarischn Sprochraum, vor oim in Tirol und Karnten gredd wern. De Dialekte hom durch eana Obgschiednheit no zohlreiche Merkmole vom Urboarischn bewohrt. Siidboarisch weascht aa in Toaen vo da Staiermork (vuaoim in da Weststaiermork) und in de boarischn Sprouchinsln in Obaitalien und in Slowenien (Krain und da Unterstaiermork; heint nua no vaoanzlt) gredd. Fost d' gonz Staiermork, d' Soizburga Oipmgai unds Tiaroier Unterlond ghern zan Iwergongsgebiat zwischn Mittl- und Siidboarisch. Aa s Zarzarische, s Göttscheabarische (Gottscheearisch) und s Zimbrische seind siidboarische Dialekte. In Bayern weads nur no in Garmasch-Partakurch G'sprocha.